CELEX: 32012R0072
Language: lt
Date: 2012-01-27 00:00:00
Title: 2012 m. sausio 27 d. Komisijos įgyvendinimo reglamentas (ES) Nr. 72/2012, kuriuo iš dalies keičiamas Įgyvendinimo reglamentas (ES) Nr. 543/2011, kuriuo nustatomos išsamios Tarybos reglamento (EB) Nr. 1234/2007 taikymo vaisių bei daržovių ir perdirbtų vaisių bei daržovių sektoriuose taisyklės, ir kuriuo nukrypstama nuo minėto reglamento

28.1.2012   
            
            
               LT
            
            
               Europos Sąjungos oficialusis leidinys
            
            
               L 26/26
            
         KOMISIJOS ĮGYVENDINIMO REGLAMENTAS (ES) Nr. 72/2012
   2012 m. sausio 27 d.
   kuriuo iš dalies keičiamas Įgyvendinimo reglamentas (ES) Nr. 543/2011, kuriuo nustatomos išsamios Tarybos reglamento (EB) Nr. 1234/2007 taikymo vaisių bei daržovių ir perdirbtų vaisių bei daržovių sektoriuose taisyklės, ir kuriuo nukrypstama nuo minėto reglamento
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2007 m. spalio 22 d. Tarybos reglamentą (EB) Nr. 1234/2007, kuriuo nustatomas bendras žemės ūkio rinkų organizavimas ir konkrečios tam tikriems žemės ūkio produktams taikomos nuostatos (Bendras bendro žemės ūkio rinkų organizavimo reglamentas) (1), ypač į jo 103h straipsnio b punktą ir 4 straipsnį,
   kadangi:
   
               (1)
            
            
               Reglamentu (EB) Nr. 1234/2007 nustatytas bendras žemės ūkio rinkų organizavimas, apimantis vaisių bei daržovių ir perdirbtų vaisių bei daržovių sektorius. Reglamento (EB) Nr. 1234/2007 103e straipsnio 1 dalyje nustatyta, kad valstybių narių regionuose, kuriuose gamintojų organizavimo lygis vaisių ir daržovių sektoriuje yra ypač žemas, Komisija gali leisti valstybėms narėms, pateikus deramai pagrįstą prašymą, gamintojų organizacijoms suteikti nacionalinę finansinę pagalbą, kuri negali būti didesnė nei 80 % gamintojų finansinių įnašų, nurodytų to reglamento 103b straipsnio 1 dalies a punkte;
            
         
               (2)
            
            
               Komisijos įgyvendinimo reglamento (ES) Nr. 543/2011 (2) 91 straipsnio 1 dalyje nustatyta, kad taikant Reglamento (EB) Nr. 1234/2007 103e straipsnio 1 dalį apskaičiuojant gamintojų organizacijų steigimosi lygį tam tikrame valstybės narės regione, tame regione pagamintos vaisių ir daržovių produkcijos, kurią pardavė gamintojų organizacijos, gamintojų organizacijų asociacijos ir gamintojų grupės, vertė padalijama iš tame regione pagamintos vaisių ir daržovių produkcijos bendros vertės. Siekiant užtikrinti tinkamą nacionalinės pagalbos naudojimą, tikslinga aiškiau išdėstyti taisykles dėl gamintojų organizacijų steigimosi lygio apskaičiavimo;
            
         
               (3)
            
            
               pagal Įgyvendinimo reglamento (ES) Nr. 543/2011 91 straipsnio 2 dalies antrą pastraipą regionu laikoma administracinėmis, geografinėmis ar ekonominėmis ypatybėmis pasižyminti atskira valstybės narės teritorijos dalis. Siekiant nuoseklumo ir patikimumo tikslinga aiškiau išdėstyti regiono apibrėžtį ir nustatyti minimalų laikotarpį, per kurį draudžiama keisti regiono apibrėžtį, išskyrus objektyviai pagrįstus atvejus;
            
         
               (4)
            
            
               todėl Įgyvendinimo reglamentas (ES) Nr. 543/2011 turėtų būti atitinkamai iš dalies pakeistas;
            
         
               (5)
            
            
               Įgyvendinimo reglamento (ES) Nr. 543/2011 92 straipsnio 1 dalies pirmoje pastraipoje nustatyta, kad prašymai leisti išmokėti nacionalinę finansinę pagalbą už veiklos programas, kurios turi būti įgyvendintos bet kuriais konkrečiais kalendoriniais metais, Komisijai turi būti pateikti iki tų metų sausio 31 d. Kad iš dalies pakeistas Įgyvendinimo reglamento (ES) Nr. 543/2011 91 straipsnis galėtų būti taikomas 2012 m., tikslinga numatyti galimybę nukrypti nuo to įgyvendinimo reglamento 92 straipsnio 1 dalies pirmoje pastraipoje nurodyto galutinio termino. Be to, reikėtų numatyti galimybę pataisyti prašymus, išsiųstus prieš įsigaliojant šiam reglamentui;
            
         
               (6)
            
            
               siekiant užtikrinti, kad prašymai leisti išmokėti nacionalinę finansinę pagalbą už veiklos programas, kurios turi būti įgyvendintos 2012 m., galėtų būti pateikti laikantis naujų taisyklių, šis reglamentas turėtų įsigalioti kitą dieną po jo paskelbimo. Tačiau Įgyvendinimo reglamento (ES) Nr. 543/2011 95 straipsnio 1 dalyje reikalaujama, kad kartu su prašymu kompensuoti iš Sąjungos lėšų būtų pateikti duomenys, rodantys gamintojų organizacijų steigimosi lygį atitinkamame regione. Todėl šis reglamentas neturėtų daryti poveikio pagal Įgyvendinimo reglamento (ES) Nr. 543/2011 95 straipsnio 1 dalį teikiamiems prašymams, kuriuos Komisija patvirtino prieš įsigaliojant šiam reglamentui, iš Sąjungos lėšų kompensuoti išmokėtą nacionalinę finansinę pagalbą;
            
         
               (7)
            
            
               šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Įgyvendinimo reglamento (ES) Nr. 543/2011 pakeitimas
   Įgyvendinimo reglamento (ES) Nr. 543/2011 91 straipsnis pakeičiamas taip:
   
      „91 straipsnis
      Gamintojų organizacijų steigimosi lygis ir regiono apibrėžtis
      1.   Taikant Reglamento (EB) Nr. 1234/2007 103e straipsnio 1 dalį apskaičiuojant gamintojų organizacijų steigimosi lygį tam tikrame valstybės narės regione, tame regione pagamintos vaisių ir daržovių produkcijos, kurią pardavė gamintojų organizacijos, gamintojų organizacijų asociacijos ir gamintojų grupės, vertė padalijama iš tame regione pagamintos vaisių ir daržovių produkcijos bendros vertės.
      Apskaičiuojant atitinkamame regione pagamintos vaisių ir daržovių produkcijos, kurią pardavė pirmoje pastraipoje nurodytos gamintojų organizacijos, gamintojų organizacijų asociacijos ir gamintojų grupės, vertę, įtraukiami tik produktai, kurių atžvilgiu tos gamintojų organizacijos, gamintojų organizacijų asociacijos ir gamintojų grupės yra pripažintos. 42 ir 50 straipsniai taikomi mutatis mutandis. Apskaičiuojant tą vertę įtraukiama tik atitinkamame regione gamintojų organizacijų, gamintojų organizacijų asociacijų, gamintojų grupių ir jų narių pagaminta produkcija, kurią pardavė gamintojų organizacijos, gamintojų organizacijų asociacijos ir gamintojų grupės.
      Apskaičiuojant tame regione pagamintos vaisių ir daržovių produkcijos bendrą vertę, Europos Parlamento ir Tarybos reglamento (EB) Nr. 138/2004 (3) I priede pateikta metodika taikoma mutatis mutandis.
      2.   Gamintojų organizacijų steigimosi lygis tam tikrame valstybės narės regione laikomas ypač žemu, jei trejų paskutinių metų, kurių duomenys turimi, gamintojų organizacijų steigimosi lygių, apskaičiuotų 1 dalyje nustatytu būdu, vidurkis yra mažesnis nei 20 %.
      3.   Nacionalinė finansinė pagalba gali būti skiriama tik už šiame straipsnyje nurodytame regione pagamintą vaisių ir daržovių produkciją.
      4.   Taikydamos šį skyrių valstybės narės regionus apibrėžia kaip atskirą savo teritorijos dalį pagal objektyvius ir nediskriminacinius kriterijus, tokius kaip jų agronominės ir ekonominės ypatybės ir regioninis žemės ūkio ir (arba) vaisių ir daržovių auginimo potencialas arba jų institucinės ar administracinės struktūros, ir to regiono duomenys, reikalingi organizacijų steigimosi lygiui apskaičiuoti pagal 1 dalį, yra žinomi.
      Taikant šį skyrių valstybės narės apibrėžti regionai negali būti keičiami bent 5 metus, išskyrus atvejus, kai toks pakeitimas objektyviai grindžiamas svarbiomis priežastimis, nesusijusiomis su gamintojų organizacijų steigimosi lygio atitinkamame (-uose) regione (-uose) apskaičiavimu.
   
   2 straipsnis
   Nukrypimas nuo Įgyvendinimo reglamento (EB) Nr. 543/2011 92 straipsnio 1 dalies
   Nukrypstant nuo Įgyvendinimo reglamento (ES) Nr. 543/2011 92 straipsnio 1 dalies pirmos pastraipos, prašymus leisti išmokėti nacionalinę finansinę pagalbą pagal Reglamento (EB) Nr. 1234/2007 103e straipsnio 1 dalį už veiklos programas, kurios turi būti įgyvendintos 2012 m., valstybės narės pateikia iki 2012 m. vasario 29 d.
   Pirmame po šio reglamento įsigaliojimo pateiktame prašyme leisti išmokėti pagalbą valstybės narės nurodo regionus, įskaitant jų geografines ribas, kaip nurodyta Įgyvendinimo reglamento (ES) Nr. 543/2011, kuris iš dalies keičiamas šiuo reglamentu, 91 straipsnio 4 dalyje. Jei reikia, prašymus leisti išmokėti pagalbą 2012 m., kuriuos Komisijai išsiuntė prieš įsigaliojant šiam reglamentui, valstybės narės ištaiso iki 2012 m. vasario 29 d.
   3 straipsnis
   Įsigaliojimas
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   Šis reglamentas nedaro poveikio pagal Įgyvendinimo reglamento (ES) Nr. 543/2011 95 straipsnio 1 dalį teikiamiems prašymams, kuriuos Komisija patvirtino prieš įsigaliojant šiam Reglamentui, iš Sąjungos lėšų kompensuoti išmokėtą nacionalinę finansinę pagalbą.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2012 m. sausio 27 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 299, 2007 11 16, p. 1
   
   
      (2)  OL L 157, 2011 6 15, p. 1
   
   
      (3)  OL L 33, 2004 2 5, p. 1.“